Diari Oficial de la Generalitat Valenciana


Sumari del DOGV 1092, del 23-06-1989 (1989/814279)

DECRET 88/1989, de 12 de juny, del Consell de la Generalitat Valenciana, pel qual s'estén el dret a l'assistència sanitària oferida pel Servei Valencià de Salut a determinades persones que no tinguen suficients recursos econòmics.
--------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1989/06/12/88/dof/vci/html**

### Dades del document

Número de DOGV
:   1092

Data del DOGV
:   23-06-1989

Secció del DOGV
:   DISPOSICIONS GENERALS

Número del document
:   1989/814279


Data del document
:   12-06-1989

Organisme emissor
:   Conselleria de Sanitat i Consum

Tipus de document
:   Decret

Anàlisi jurídica

Decret 88/1989, de 12 de juny, del Consell de la Generalitat Valenciana, pel qual s'estén el dret a l'assistència sanitària oferida pel Servei Valencià de Salut a determinades persones que no tinguen suficients recursos econòmics.  
L?article 43, apartat 2n., de la Constitució Espanyola al·ludeix als drets que tenen tots a les prestacions i serveis necessaris en matèria de salut pública i l'article sis de la Llei 14/1986, de 25 d'abril, General de Sanitat, precisa que les atencions de les Administracions Públiques Sanitàries estaran orientades a garantir l?assistència sanitària en tots els casos de pèrdua de salut.  
Per altra banda, l?article tercer de la Llei de la Generalitat Valenciana 8/1987, de 4 de desembre, del Servei Valencià de Salut, estableix a l'apartat 1, que és objecte bàsic del dit organisme garantir el millor estat sanitari possible de la col·lectivitat i una assistència mèdica integral i en condicions d'igualtat per a tota la població.  
Actualment, l?assistència pública sanitària a la Comunitat Valenciana es dispensa aproximadament al 98'5% de la població, i és objectiu del present Decret estendre l?esmentada assistència precisament a determinades persones encara desprotegides, que coincideixen en moltes ocasions amb aquells que no tenen suficients recursos econòmics.  
Per tot això, a proposta del Conseller de Sanitat i Consum i prèvia deliberació del Consell de la Generalitat Valenciana, en sessió celebrada el dia 12 de juny de 1989,  
DECRETE:  
Article primer  
Es reconeix el dret a les prestacions sanitàries del Servei Valencià de Salut, a l?àmbit territorial del dit organisme, a aquelles persones que freturen de suficients recursos econòmics i no tinguen la condició de beneficiaris de la protecció de qualsevol sistema de cobertura sanitària pública.  
Article segon  
S'entenen inclosos en l?article anterior els qui reunesquen els requisits següents:  
a) Que en còmput anual no disposen d'ingressos, qualsevol que en siga l'origen, superiors al salari mínim interprofessional vigent en cada moment. Quan el sol·licitant tinguera menors al seu càrrec, el resultat de dividir els seus ingressos percebut per aquest i les persones que en depenen entre el nombre de beneficiaris no haurà d?ultrapassar la meitat del dit salari mínim.  
b) Que no tinguen dret a les prestacions d?assistència sanitària de cap sistema públic de cobertura.  
c) Que estiguen empadronats en un Municipi de la Comunitat Valenciana en el moment de produir-se la situació de necessitat protegida.  
Article tercer  
L?assistència a aquestes persones serà realitzada pels serveis assistencials que en cada cas els seran assignats.  
L'atenció serà dispensada pel Servei Valencià de Salut, tenint idèntic contingut i extensió que les prestacions d?assistència sanitària per malaltia comuna, accident no laboral i maternitat del Règim General de la Seguretat Social.  
Article quart  
El dret a l'assistència serà justificat mitjançant el document acreditatiu d'identificació que establirà la Conselleria de Sanitat i Consum.  
Article cinqué  
El reconeixement del dret a l'assistència serà efectuat pel Servei Valencià de Salut a sol·licitud dels interessats o de llurs representants legals i naixerà el dia en què s'emetrà el document a què es refereix l'article anterior.  
El dret s'extingirà, per a qualsevol dels beneficiaris, a partir del moment en què perdrà algun dels requisits establerts a l'article segon.  
DISPOSICIO ADDICIONAL  
Mitjançant Conveni i els ajusts financers necessaris amb les Administracions Públiques corresponents, la població actualment compresa en els Padrons de Beneficència podrà acollir-se al règim de prestació d?assistència sanitària que recull aquest Decret.  
En el termini de sis mesos des de l?entrada en vigor del present Decret es regularà per les Conselleries de Sanitat i Consum, d'Administració Pública i d'Economia i Hisenda el model tipus de Conveni amb les Entitats Locals per a l?extensió de la cobertura sanitària de la Seguretat Social a la població compresa en els Padrons de Beneficència.  
DISPOSICIONS FINALS  
Primera  
L'extensió de l'assistència sanitària del Servei Valencià de Salut a què es refereix el present Decret s'efectuarà de forma progressiva, i s'implantarà successivament als diferents àmbits territorials segons es determinarà per Ordre de la Conselleria de Sanitat i Consum.  
Segona  
Es faculta el Conseller de Sanitat i Consum per a dictar les disposicions necessàries en desplegament i execució del present Decret.  
Tercera  
Aquest Decret entrarà en vigor l?endemà de la publicació al Diari Oficial de la Generalitat Valenciana.  
València, 12 de juny de 1989.  
El President de la Generalitat,  
JOAN LERMA I BLASCO  
El Conseller de Sanitat i Consum,  
JOAQUIN COLOMER SALA


Còpia Permalink ELI